ሞሱልን ነፃ የማውጣት ዘመቻ በጥቂት ቀናት ውስጥ እንደሚጠናቀቅ የኢራቅ ጦር አስታወቀ
በአይኤስ  ቁጥጥር ሥር ያለችውን  ሞሱልን  ነጻ የማውጣት ዘመቻ በጥቂት ቀናት ውስጥ እንደሚጠናቀቅ  የኢራቅ ጦር አስታወቀ።የከተማዋ ነዋሪዎች የሮመዳንን ፆም ከጦርነት ነፃ ሆነው እንደሚያሳልፉ የኢራቅ ጦር እየተናገረ ይገኛል  ፡፡ጥንታዊቷና ታሪካዊቷ ሰሜናዊ የኢራቅ ከተማ ሞሱል እኤአ በ2014 በፅንፈኛው ቡድን አይ ኤስ ቁጥጥር ሥር ዋለች ሲሆን ከተማዋን ከአሸባሪው ቡድን እጅ ለማስለቀቅ  በተከታታይ ጦርነት ሲካሄድ ቆይቷል፡፡የኢራቅ ጦር በአሜሪካ መራሹ ጥምር ጦር በመታገዝ ከተማይቱን ነፃ ለማውጣት ዘመቻውን በመግፋት ጥምር ጦሩ ከተማይቱን ነፃ ለማውጣት ባደረገው ዘመቻ በርካታ የከተማይቱን ይዞታዎች ከአይ ኤስ መዳፍ ማስለቀቅ  ችሏል፡፡አሁን ደግሞ እጅጉን የተጠናከረ ዘመቻ በማድረግ ከተማይቱን ሙሉ በሙሉ ነፃ ለማውጣት የመጨረሻው ምዕራፍ ላይ መድረሱን ነው የኢራቅ ጦር ያስታወቀው፡፡ጦሩ እንዳለው በእስልምና እምነት ተከታዮች ታላቅ ወር የሚባለው የሮመዳን ጾም ከመግባቱ በፊት ሞሱል ነፃ ትሆናለች፡፡ ለዚህም የአገሪቱ የፀጥታ ኃይል አስፈላጊውን ዝግጅት አድርጓል፡፡ የኢራቅ የጦር አዛዥ ጄኔራል ጋኒሚ ‹‹ዘመቻው በጥቂት ቀናት ውስጥ በድል ይጠናቀቃል፡፡ ፈጣሪም ይረዳናል›› በማለት ሞሱልን ነፃ ለማውጣት ጠንካራ ዘመቻ እንደሚካሄድ ተናግረዋል፡፡ሞሱልን ነፃ ለማውጣት በተደረገው ጦርነት ስምንት ሺ ያህል ንፁሃን  ዜጎችን ለህልፈተ ህይወትና ለአካል ጉዳት መዳረጋቸውን  የተባበሩት መንግስታ ድርጅት አስታውቋል፡፡ጉዳት የደረሰባቸው ዜጎች ቁጥር ወደ ህክምና የመጡትን ተጎጂዎች ብቻ መሠረት ያደረገ መሆኑን ነው የተመለከተው ፡፡ በመሆኑም የሟቾችና የተጎጂዎች ቁጥር ከዚህም በላይ ሊሆን ይችላል ተብሏል፡፡የኢራቅ ጦር መምሪያ  የለቀቀው አሀዛዊ መረጃ ባይኖርም እስከ ባለፈው መጋቢት ወር ድረስ ብቻ 774 የኢራቅ ፀጥታ አስከባሪዎች መሞታቸውንና 4ሺህ 600 የሚሆኑት ደግሞ መቁሰላቸውን አሜሪካ መግለጿን ቢቢሲ ዘግቧል፡፡በጦርነቱ የተነሳ 620ሺ ዜጎች ከአካባቢያቸው የተፈናቀሉ ሲሆን ከእነዚህም ውስጥ 414ሺ የሚሆኑት ከምዕራብ ሞሱል የተፈናቀሉ ናቸው፡፡ የመንግስታቱ ድርጅት ከ100ሺ እስከ 200ሺ የሚደርሱ ዜጎች አሁንም ሊፈናቀሉ እንደሚችሉ ስጋቱን አስቀምጧል፡፡ዓለም ዓቀፉ የቀይ መስቀል ማህበር ኮሚቴ በአይ ኤስ በተያዙ የሞሱል ግዛቶች የሚኖሩ ዜጎች የምግብና የውሃ እጥረት ለማግኘት ክፉኛ እንደሚቸገሩ አስታውቋል፡፡ ህፃናትም ለተለያዩ ችግሮች እንደሚጋለጡ ሮይተርስ አስነብቧል፡፡የኢራቅ ጦር በተጠናከረው የሞሱል ዘመቻ አይ ኤስን ድል በመምታት የሞሱል ነዋሪዎች ታላቁን የሮመዳን ፆምን በተረጋጋ መልኩ እንደሚያሳልፉ አስታውቋል፡፡ታሪካዊቷንና በዓለም ዓቀፍ ደረጃ ታዋቂ የሆነው የአልኑር መስጊድ መገኛ የሆነችው ሞሱል ከፅንፈኛው ድርጅት ሙሉ በሙሉ ነፃ የምትወጣበት ጊዜ ቢበዛ ከሁለት ሳምንት አይበልጥም ብሏል፡፡